แนวโน้มดัชนีเช้าลุ้นรีบาวน์หลังลงแรง
นักวิเคราะห์ฯคาดตลาดหุ้นไทยเช้านี้มีโอกาสรีบาวน์หลังจากปรับตัวลงแรงเมื่อวานนี้ ปัจจัยที่ต้องติดตามในวันนี้คือการประกาศตัวเลขเศรษฐกิจของธปท.
28 ต.ค. 2553

นักวิเคราะห์ฯคาดตลาดหุ้นไทยเช้านี้มีโอกาสรีบาวน์หลังจากปรับตัวลงแรงเมื่อวานนี้ ปัจจัยที่ต้องติดตามในวันนี้คือการประกาศตัวเลขเศรษฐกิจของธปท.
นายอภิชาติ ผู้บรรเจิดกุล นักวิเคราะห์หลักทรัพย์ สำนักวิจัย บล.ทิสโก้ กล่าวว่า ตลาดหุ้นไทยเช้านี้มีโอกาสรีบาวส์กลับขึ้นมาได้ หลังจากที่ปรับตัวลงแรงเมื่อวานนี้ มองว่าน่าจะเกิดจากปัจจัยทางเทคนิค หลังดัชนีมีโอกาสทดสอบ 1,000 จุด ถึง 2 ครั้งแต่ก็ยังไม่สามารถผ่านไปได้
ทั้งนี้ แนะนำให้จับตาการประกาศตัวเลขเศรษฐกิจที่สำคัญของธนาคารแห่งประเทศไทยในการรายงานกรอบเงินเฟ้อวันนี้ คาดการณ์ว่าอาจจะมีการปรับเพิ่มประมาณการจีดีพีปี 53 ขึ้นจากเดิมที่คาดว่าจะเติบโต 6-7% รวมทั้งการประกาศผลประกอบการงวดไตรมาส 3/53 ของบริษัทจดทะเบียนต่างๆ ซึ่งส่วนใหญ่ที่ทยอยประกาศออกมาก็ถือว่าดีกว่าคาด และได้แนะนำลงทุนหุ้นกลุ่มธนาคารพาณิชย์ วัสดุก่อสร้าง หรือเลือกเล่นเป็นรายตัวที่คาดว่าผลประกอบการจะออกมาดี
อย่างไรก็ตาม ตลาดฯก็อาจจะมีความผันผวนได้ เนื่องจากยังกังวลเรื่องมาตรการ QE2 ของสหรัฐฯที่ยังไม่มีความชัดเจน ซึ่งอาจเป็นปัจจัยที่กดดันให้ตลาดฯปรับขึ้นไปไม่ได้ไกล ด้านตลาดหุ้นอื่นในภูมิภาคเอเชียเช้านี้ส่วนใหญ่แกว่งตัวในแดนบวกเล็กน้อย พร้อมให้แนวรับ 978-980 จุด แนวต้าน 990-995 จุด